題東邨所藏宮錦圖
作者：王柏
朝代：宋

paragraphs: 后德相成帝業昌，不耽歌舞誇新妝。
六宮婦式頒蠶事，職雅心耑清晝長。
忽見雙娥理絲把，寬急對牽身勢强。
輻輪飛轉一縷細，文茵獨坐迎微凉。
高捲翠簾三四侶，織就五采成龍章。
獻功不須出宮壼，手授縫人裁帝衮。
端拱明堂萬國朝，文物聲明光四境。
何人遇此一段奇，追記丹青描不盡。
器用鋪張規制精，默寓經綸合繩準。
世間畫手無此圖，疑是當年閻立本。